Pollux: Met werkloosheid klop SA die VSA ver | Netwerk24
Popo in die spam-fan
'n Kollega van Pollux stuur onlangs 'n lang lys vrae aan ene Popo by die departement van gesondheid wat handel oor die voorgenome Nasionale Gesondheidsversekering. Nadat sy 'n paar dae lank niks van die departement hoor nie, bel sy weer.
"Jammer," kom die antwoord, "jou e-pos het in ons spam-boks beland."
Pollux vermoed as die NGV-popo eers die fan slat, sit ons almal in die spam.
SA hou goed by met VSA
Eish Magashule praat die land die afgelope week moed in deur te sê ons gaan verniet so tekere oor werkloosheid. Dis 'n wêreldwye verskynsel.
Pollux het gaan navorsing doen en waaragtig, Eish is reg. Suid-Afrika is nie die enigste land in die wêreld met dié probleem nie. In Amerika is daar byvoorbeeld op die oomblik 6,3 miljoen mense werkloos. Wat nie sleg vergelyk met ons 6,7 miljoen werkloses nie.
Pollux is saam met Eish trots – ons hou mooi kers vas by die Yanks.
Wonder wat sal Eish doen as hy uiteindelik besef dat Amerika 'n bevolking van 329 miljoen het – teenoor Suid-Afrika se 58,8 miljoen.
Pollux sien Japan se rugbyspan word deesdae aangevoer deur Lappies Labuschagne.
Liewe genugtig. Wat is volgende? 'n Pretorianer wat vir die Blou Bulle speel?
Gee arme OB ook 'n kans
Pollux was saam met 'n vuisvoos nasie baie opgewonde oor die nuus dat ons vrouesokkerspan, Banyana Banyana, die eilandnasie Comore met 17-0 afgeransel het.
Pollux se ondeunde kollega sê hulle kon maar gerus ons openbare beskermer (OB), adv. Busisiwe Mkhwebane, ook 'n paar minute speeltyd gegee het.